| **№** | **Дата на получаване** | **Въпрос** | **Разяснения от СНД** |
| --- | --- | --- | --- |
| **Дата на разясненията от СНД: 16.06.2023 г.** | | | |
| 1 | 06.06.2023 г. | Във връзка с чл. 4, ал. 9 от ЗМСП - Общината счита ли се за „държавен орган“? | На основание чл. 5, ал. 8 от Постановление № 114 на Министерския съвет от 8 юни 2022 г. за определяне на детайлни правила за предоставяне на средства на крайни получатели от Механизма за възстановяване и устойчивост (ПМС 114/2022 г.), СНД предоставя следното разяснение:  Нормата на чл. 4, ал. 9 от ЗМСП въвежда правилото, че *„****С изключение на случаите по ал. 4****, едно предприятие не може да се смята за предприятие по чл. 3“,* т.е. за МСП, *„ако 25 на сто или повече от капитала или от броя на гласовете в общото събрание се контролират пряко или непряко, заедно или поотделно от един или повече* ***държавни органи****.“* Сред изключенията по чл. 4, ал. 4 – по точка 6 – попадат *„****общини*** *с брой на жителите* ***под 5000 души и с годишен бюджет, който не превишава 19 000 000 лв.****“,* като ал. 4 въвежда изключение от обхвата на категорията МСП по отношение на предприятия, които се считат за независими, когато имат за **предприятия партньори** лица от изброените по точки 1-6 категории.  Понятието *„предприятия партньори“* е въведено в чл. 4, ал. 3 от ЗМСП, а именно: *„Предприятия партньори са предприятията, които не са свързани предприятия по смисъла на ал. 5 и между които съществува следното отношение: едно от предприятията* ***притежава самостоятелно или заедно с едно или повече свързани предприятия от 25 до 50 на сто от капитала или от броя на гласовете в общото събрание*** *на друго предприятие.“*  Съответно, на стр. 5 от „Указанията за попълване на Декларацията за обстоятелствата по чл. 3 и чл. 4 от ЗМСП“, съставляващи неразделна част от пакета документи за попълване от Условията за кандидатстване от насоките по чл. 5, ал. 1, т. 1 от ПМС 114/2022 г., утвърдени със Заповед № РД-14-186/02.06.2023 г. на министъра на иновациите и растежа, е указано следното: *„****С изключение на случаите, показани на фигура 5****“* (Фиг. 5 се отнася за случаите по чл. 4, ал. 4 от ЗМСП), *„моето предприятие* ***не може да се смята за МСП****, ако 25% или повече от капитала или от броя на гласовете в общото събрание се контролират пряко или непряко, заедно или поотделно от един или повече* ***държавни органи или други органи на местното самоуправление.****“*  Чл. 4, ал. 9 от ЗМСП възпроизвежда правилото по чл. 3, пар. 4 от Приложение I на Регламент на Комисията (ЕС) 651/2014 (ОРГО): „***С изключение на случаите, посочени в параграф 2, втора алинея****, дадено предприятие не може да се счита за МСП, ако 25 % или повече от капитала или от правата му на глас се контролират пряко или косвено, съвместно или индивидуално, от един или няколко* ***публични органа****.“* Сред изключенията по чл. 3, пар. 2, втора алинея – по б. г), с които е съобразено изключението по чл. 4, ал. 4 от ЗМСП, попадат *„****автономни местни органи*** *с годишен* ***бюджет под 10 млн. евро и население под 5000 жители****“*. Аналогично, по аргумент от чл. 3, пар. 2, втора алинея, във връзка с чл. 3, пар. 3, б. а) от Приложение I на ОРГО, изключенията важат за процент собственост на посочената подкатегория *„публични органи“*, в частност *„автономни местни органи“,* **в рамките от 25 до 50%,** т.е. до достигане на „мнозинство“ от правата на глас на акционерите или съдружниците на предприятието-кандидат.  Разяснения на правилото по чл. 3, пар. 4 и изключенията от него по чл. 3, пар. 2, втора алинея от Приложение I на ОРГО са представени на стр. 19 от актуалното Ръководство за потребителя относно дефиницията за МСП, издадено от Европейската комисия през 2020 г., достъпно на следния линк: <https://op.europa.eu/en/publication-detail/-/publication/79c0ce87-f4dc-11e6-8a35-01aa75ed71a1/language-bg/format-PDF>, а именно: *„Причината за тази разпоредба е, че* ***публичната собственост*** *може да дава на такива предприятия някои предимства, а именно финансови, пред предприятията, финансирани с частен капитал. Освен това често не е възможно да се изчислят съответният персонал и финансовите данни на публичните органи. Това правило не важи за инвеститорите, посочени на стр. 17, като университети или* ***автономни местни органи, които съгласно националното законодателство имат статута на публичен орган.*** *Общото участие на такива инвеститори в едно предприятие може да бъде* ***не повече от 50 % от правата на глас в него.******Ако те са над 50 %, предприятието не може да се счита за МСП.****“* На стр. 17, в секция „*Изключения (член 3, параграф 2, букви a)—г)“,* е разяснено: *„Един или няколко от горепосочените инвеститори могат да притежават поотделно* ***не повече от 50 % от дадено предприятие****, при условие че те не са свързани, поотделно или съвместно, с предприятието, подложено на оценка за МСП“.*  От систематичното тълкуване на чл. 4, ал. 9 във връзка с чл. 3 и чл. 4, ал. 3 и ал. 4 от ЗМСП и чл. чл. 3, пар. 4 във връзка с чл. 3, пар. 2, втора алинея и пар. 3, б. а) от Приложение I на ОРГО, както и дадените от ЕК и СНД разяснения по тях, предвид приложимостта на ОРГО по две от дейностите на настоящата инвестиция, може да се направи изводът, че **понятията *„държавни органи“* и *„публични органи“* се ползват като синоними и включва *„общини“*, съответно *„автономни местни органи“/„органи на местно самоуправление“*.**  Безспорно, съгласно националното законодателство, общините в Република България имат статут на публични органи, разходващи бюджетни средства под формата на субсидии от републиканския бюджет. Съответно, собствеността на общините в капитала на търговски дружества е публична собственост по смисъла на ОРГО и цитираните разяснения на ЕК, която би могла да „*дава на такива предприятия някои предимства, а именно финансови, пред предприятията, финансирани с частен капитал“,* освен ако публичната собственост не е на малки „*общини“/„автономни местни органи“* с брой жители и бюджет под определения праг, които притежават между 25% и 50% от капитала на съответното предприятие-кандидат. В допълнение, съгласно чл. 38, ал. 1 от ЗМСМА, кметът на общината, съответно кметът на района и кметът на кметството, които представляват съответната административна единица и разходват бюджетни средства, са органи на изпълнителната власт в общината, съответно в района и кметството.  В заключение, предприятия, на които 25 на сто или повече от капитала или от броя на гласовете в общото събрание се контролират пряко или непряко, заедно или поотделно от една или повече общини, които:  - имат брой жители 5000 и повече души и годишен бюджет над 19 000 000 лв., не се считат за МСП, следователно се приравняват на големи предприятия;  - имат брой жители под 5000 души и годишен бюджет до 19 000 000 лв. включително, се считат за МСП, в случай че притежават между 25% и 50% от капитала на въпросното предприятие; ако притежават повече от 50% от капитала, предприятието не може да се счете за МСП и се приравнява на голямо предприятие.  Ако община/общини, независимо от броя на жителите и размера на бюджета, притежава/т по-малко от 25% от капитала на предприятието-кандидат, то предприятието се счита за МСП. |